Bratislava 4. júna (TASR) - British Petroleum (BP) predá v SR 11 čerpačiek Aral kvôli zatraktívneniu balíka predávaných 800 čerpacích staníc Aral a BP v Nemecku. Transakcia súvisí s fúziou BP a Veba Oel.
Súčasťou balíka predávaných čerpačiek bude okrem nemeckých a slovenských aj 55 čerpačiek, ktoré BP kontroluje v Maďarsku. Ako TASR informovala Jana Lacinová zo zastúpenia BP v ČR, plánovaný predaj čerpačiek v Nemecku súvisí s podmienkou nemeckého spolkového úradu pre hospodársku súťaž na realizáciu fúzie BP s Veba Oel. Nemecký úrad totiž podmienil fúziu 4-% znížením spoločných trhových podielov oboch spoločností na nemeckom trhu, čo znamená pre BP záväzok predať asi 800 firemných a partnerských čerpačiek. Predávať by sa tak v Nemecku mali čerpačky dcérskej Aral Eggert (170), čerpačky BP a Aralu (dcéra Veba Oel). Časový harmonogram predávaného balíka čerpačiek v Nemecku, SR a Maďarsku nevedela J. Lacinová odhadnúť.
Plánované predaje by sa však podľa nej mali uskutočniť strategickému investorovi, ktorý sa "bude získaním kapitálu a investícií snažiť o trvalé nasadenie". "Tým zostane i pre pracovníkov týchto obchodných oblastí zachovaná dlhodobá perspektíva," dodala J. Lacinová.
Okrem čerpačiek stanovil nemecký úrad pre hospodársku súťaž v súvislosti s fúziou BP a Veba Oel aj predaj 45-% podielu BP v rafinérii Bayernoil, v ktorej má spoločnosť 55 %. BP však považoval predaj len 45 % akcií v Bayernoil za nestrategický krok, a tak predal celý 55-% akciový balík v rafinérii.
Prvých 49 % akcií Veba Oel získal BP od nemeckého koncernu E.ON začiatkom februára tohto roka. Zvyšných 51 % akcií Veba Oel by mal britský koncern získať od E.ON začiatkom júla.
* kov jf nel
* * *